Коми Республикаса Юралысь Вячеслав Гайзер аттьöалiс Коми Республикаса бöрйысян комиссияса веськöдлысь Елена Шабаршинаöс Бöрйысян комиссияса аппаратлöн ыджыд кужанлуна уджысь Коми Республикаса V бöръян Государственнöй Сöветö да меставывса асвеськöдлан органъясö бöрйысьöмъяс дырйи.

«Тайö бöрйысьöмъяссö котыртан уджыс, кызвыннас, нуöдöма бура да лöня, кыдзи и колö – и законодательство боксянь, и йöзлöн гöгöрвоöм серти. Лоöм тырмытöмторъяссö тöд вылö босьтöмöн колö донъявны, анализируйтны, медым Государственнöй Думаö да Россия Федерацияса Президентöс локтан бöрйысьöмъяс вылын татшöм тырмытöмторъясыс эз лоны», - пасйис республика Юралысь.

Елена Шабаршина петкöдлiс республикаса Юралысьлы примеръяс, кыдзи кольöм бöрйысьöмъяс вылын котыртiсны удж. Сылöн кывъяс серти, öти кö - тайö бöрйысьысьяслöн волöм – 49,79 прöчент (361 773 морт) – дiнму тшупöд вылын вöвлöм став бöрйысьöмъясын медся уна. Бöрйысян комиссияса веськöдлысь сiдзжö пасйис, мый Коми Республикаын бöрйысьöмъяс дырйи медводдзаысь уджалiсны войтыркостса экспертъяс, кодъяс бура донъялiсны дiнмуын бöрйысьöм котыртöмсö да нуöдöмсö.

Государственнöй Сöветö бöрйысьöмъяс кузя Е.Шабаршина дженьыда кывкöрталiс, мый витöдысь бöръян Коми Госсöветлöн 30 депутатысь 25 депутатыс кутасны петкöдлыны «ЕДИНАЯ РОССИЯ» ютыр, 2 депутат – «Россия Федерацияса Коммунистическöй партия», 2 депутат – «Россияса либерально-демократическöй партия» да 1 депутат – СПРАВЕДЛИВÖЙ РОССИЯ ютыр.

«Тайö бöрйысьöмъяссö котыртан уджсö, кызвыннас, нуöдöма бура да лöня, кыдзи и колö – и законодательство боксянь, и йöзлöн гöгöрвоöм серти, - тöдчöдiс республикаса Юралысь.

«Лоöм тырмытöмторъяссö тöд вылö босьтöмöн колö донъявны, анализируйтны, медым Государственнöй Думаö да Россия Федерацияса Президентöс локтан бöрйысьöмъяс вылын татшöм тырмытöмторъясыс эз лоны», - содтiс В.Гайзер.

Бöрйысян комиссияса веськöдлысь пасйис, мый налöн чайтöм серти, ютыръяслöн либö гражданалöн шыöдчöмъяскöд йитчöм став торкалöмсö кутасны содтöд видлавны комиссияö пырысьяс да водзö уджын босьтасны тöд вылö.